
ZAPISNIK

ANALIZE POŽARA

13.3.2005

V ZAVODU ZA ZDRAVSTVENO VARSTVO MARIBOR (ZZV MB),

ki je bila v torek, 22. marca 2005, ob 17.00 v prostorih Izobraževalnega centra v Pekrah.

PRISOTNI ČLANI POVELJSTVA JAVNE GASILSKE SLUŽBE MESTNE OBČINE MARIBOR (JGS MB): Franc Robič, poveljnik; Bojan Turčin, član; Ernest Šilec, član; Janez Benedičič, pomočnik poveljnika za tehniko; Stanko Drevenšek, poveljnik I. sektorja; Milan Kek, poveljnik II. sektorja; Branko Mlaker, poveljnik III. sektorja.

PRISOTNI VABLJENI: Maks Lešnik, predsednik Gasilske zveze Maribor (GZM); Slobodan Stojanovič, vodja Službe za zaščito in reševanje Mestne občine Maribor (SZR MB); Janko Drozg, poveljnik Občinskega poveljstva Duplek; Boris Popović, pomočnik poveljnika GZM za izobraževanje; Drago Gumzej, vodja Regijskega centra za obveščanje Maribor (ReCO MB); predstavniki Prostovoljnih gasilskih društev (PGD) Brezje, Malečnik, Maribor-mesto, Maribor-Pobrežje, Maribor-Studenci, Radvanje in Razvanje.

ODSOTNI VABLJENI: Jože Žohar, poveljnik GZM; predstavniki PGD Dogoše in Zrkovci; poveljniki občinskih poveljstev Miklavž, Rače-Fram in Hoče-Slivnica; predstavniki Nujne medicinske pomoči Maribor (NMP MB).

Poveljnik JGS MB Franc Robič (poveljnik) je analizo začel s pozdravom in zatem z razlago, da je namen analize odkriti tako napake kakor tudi pozitivne izkušnje z te intervencije v smislu nadaljnjega varnejšega in učinkovitejšega dela gasilcev. Za zapisnikarja je bil predlagal  Borisa Popovića in podal naslednji

DNEVNI RED: 

1. Požarno poročilo

2. Ogled filmov

3. Razprava

Ad 1.

Poveljnik je predstavil potek dogodkov na intervenciji 13.3.2005 zaradi požara na objektu ZZV MB najprej z opisom makro in mikrolokacije . Nato je podal naslednje informacije:

· smeri dovozov gasilskih vozil
· predstavitev in namembnost objekta (poveljnik je poudaril, da je to dvonadstropni objekt z naknadno zgrajeno mansardo, v zgradbi je vgrajeno notranje hidrantno omrežje kakor tudi naprave za odkrivanje in javljanje požarov)

· požar je izbruhnil v mansardi objekta, v katerem je bil kemijski laboratorij

· da so v mansardi bile med drugim tudi nevarne snovi kot so razne kisline in  vnetljive tekočine kakor tudi tlačne posode z komprimiranimi plini (vodik-gorljiv in eksploziven plin, helij, kisik – v primeru izhajanja bi se silovitost požara zelo povečala ); gasilci o tem niso bili predhodno seznanjeni 

· požar je opazil občan, ki je v ReCO MB javil,da vidi dim iz strehe;

· podana je bila časovnica za aktiviranje enot 

· ko sta na kraj dogodka prispeli vozili 2 in 3 JZZPR MB, je varnostnik odpiral vrata za pristop do mansarde;

· v začetni fazi so gasilci odnesli iz gorečega prostora 7 jeklenk, vendar so jih nato našli še nekaj;

· naknadno se je med gašenjem izkazalo, da je možno na južni strani objekta izvesti napad preko zunanjega požarnega stopnišča iz nadstropja pod gorečo etažo do mansarde;
· iz 2. nadstropja pod gorečo etažo so gasilci kakor tudi zaposleni iznašali dragoceno opremo, kar pa ni bilo možno iznesti, se je prekrilo z ponjavami, saj je prišlo do zamakanja
· po gašenju so gasilci odstranjevali odvečno vodo iz prostora, kjer je bil požar (zaradi gasilne vode kakor tudi v požaru stopljenih plastičnih vodovodnih napeljav v laboratorijskih mizah)
· pri gašenju je bilo uporabljenih 75 IDA iz JZZPR MB;

·  prišlo je do težje poškodbe gasilca iz PGD Maribor-Studenci, nekaj gasilcev je bilo lažje poškodovanih
· višina ocenjene škode znaša po izjavi direktorja ZZV Maribor 800.000.000,00 SIT;

· glede preprečene škode je potrebno upoštevati dejstvo, da je ostalo 60 % mansarde nepoškodovane in da je to tipični primer, na osnovi katerega se vidi, da vsako financiranje v gasilstvo prinese na koncu pozitivne učinke;

· po prvih zbranih podatkih je vrednost  uničene gasilske opreme 1.924.500,00 SIT, skupni stroški intervencije pa znašajo 10.814.062,00 SIT (glej prilogo št. 6);

Zatem je poveljnik prosil za besedo Franca Žibeka, vodnika JZZPR MB, ki je v začetni fazi vodil intervencijo.

Franc Žibek je podal naslednje informacije:

· ko sta enoti JZZPR MB z voziloma 2 in 3  bili na predzadnjem križišču pred objektom, je med vožnjo zaradi velikega dima ReCO MB sporočil, naj aktivira PGD Maribor-mesto in Maribor-Pobrežje. To je bilo približno 3 minute po alarmiranju JZZPR MB;

· ko sta z namestnikom vstopila v objekt, je vodnik med vzpenjanjem po stopnišču preko ReCO MB zahteval aktiviranje PGD Radvanje in še petih društev;

· ko sta z namestnikom prišla do mansarde, je bil požar že razširjen po stopnišču in pri jeklenkah. Namestnik vodnika je takoj začel gasiti iz zidnega hidranta;

· najbolj kritičnih je bilo prvih 20 do 30 minut, ko se je preprečilo širjenje požara. Tako se požar ni razširil naprej na preostale dele mansarde, pač pa se ga je lokaliziralo in pogasilo;

· ves čas je bilo na voljo dovolj gasilcev in jih ni primanjkovalo;

· delo je bilo dobro opravljeno.

Na koncu se je vsem sodelujočim gasilcem zahvalil za požrtvovalnost in opravljeno delo.

Ad 2.

Oskar Neuvirt iz JZZPR MB je pred predvajanjem filma navzoče informiral, da je en film posnela POP TV in da si ga bodo lahko ogledali v celotni dolžini oziroma v ne izrezani verziji, drugega pa so posneli gasilci JZZPR MB s svojo kamero.

Ad 3.

Poveljnik je navzoče zaprosil za analizo napak, in sicer tako vidnih (videnih preko filma) in nevidnih (organizacijskih) napak. V uvodu je sam komentiral dvoje:

· med vodji enot je prihajalo občasno do slabih komunikacij. Poveljnik je dejal, da pogreša vaje vodenja intervencij med vodilnim gasilskim kadrom in navzoče spomnil na predlog, da bi v primeru intervencije z več sodelujočimi enotami le te prenosne UKV-je preklopile na simpleksni kanal, medtem ko bi se med vožnjo na mobilnem UKV-ju v vozilu uporabljal kanal 20 ali 21. Zaradi slabe uporabe radijskih zvez je bilo oteženo komuniciranje med vodji enot. S tem je bil nadzor enot, ki so delovale izven objekta, še možen, medtem ko nadzor nad enotami, ki so delovale znotraj objekta, ni bil možen. Na koncu je glede tega poveljnik predlagal, da se na naslednji seji JGS MB obravnava vprašanje uporabe radijskih zvez;

· glede aktiviranja enot je poveljnik povedal, da PGD-ji takoj niso bili aktivirani zaradi par predhodnih zmotnih prijav, ki jih je JZZPR MB prejel pred kratkim. Poveljnik je dodal, da je po poslušanju posnetka, na katerem je prijava občana o požaru, tudi sam mnenja, da je bilo nemogoče razbrati dodatne informacije o obsegu požara, kajti občan je povedal samo to, da se kadi iz strehe. Tri društva so bila aktivirana ob 14.20 zaradi tega, ker je vodstvo intervencijo želelo zamenjati sodelujoče in utrujene gasilce z novimi enotami. Vendar pa se je kasneje izkazalo, da aktiviranje teh enot ne bi bilo potrebno, ker ni bilo več potrebno gasiti in pregledovati požarišča. Ob tem je opozoril na problem, da gasilci poznamo samo interventno aktiviranje, ni pa urejeno aktiviranje v primerih , ko čas ni tako zelo pomemben. 
Po krajši razpravi o prijavah požara in o alarmiranju enot je spregovoril Slobodan Stojanovič, vodja SZR MB, in pozval društva, da naj poveljniku posredujejo informacije za korigiranje podatkov v predhodno predstavljenih tabelah. Nato je podal naslednje informacije:

· naprave za zaznavanje požara so se sprožile ob 11.01;

· prvi občan je ReCO MB o požaru obvestil natančno ob 11.07:40;

· ob 11.12 je odgovorna oseba iz varnostnega podjetja zahtevala pomoč (torej je ta oseba rabila 11 minut, da je to javila ReCO MB);

· Boris Sovič, župan Mestne občine Maribor (MOM), je po požaru podpisal dokument, s katerim obvešča zavarovalnice in jim priporoča, da naj večjo premijo za zavarovanje plačajo tisti, katerih javljalniki požarov in varnostna podjetja niso direktno povezani z JZZPR MB, kajti zaradi tega ni mogoče pravočasno dobiti podatkov o nastanku požara;

· enote so v povprečju od alarmiranja do prihoda na kraj dogodka potrebovale 9 minut;

· problem, da so na požarih škode večje, kot je to potrebno, je v tem, da lastniki objektov v Mariboru svojih javljalnikov ne zaupajo v upravo JGS MB. Na osnovi tega požara je razvidna utemeljenost predloga, da bi službo upravljanja z javljalniki opravljala JGS, konkretno v Mariboru JGS MB;

· JGS MB je bila na intervenciji dobro vodena in izvedena z zavidljivimi rezultati glede časov izvozov in števila udeležencev. Tako je JGS MB preprečila širjenje požara, eksplozijo in velikost škode. JGS MB je bila organizirana tako, kot je to bilo za pričakovati;

· MOM je bila obveščena, da stroški za intervencijo znašajo 10 milijonov SIT, od tega je neposredne materialne škode zaradi uničene opreme za 2 milijona SIT. Znotraj MOM bo potrebno najti vzvode, da se pridobi vsaj sredstva za uničeno opremo, če je že delo podarjeno;

· kot pravilna se je pokazala namera in vztrajanje PGD-jev pri opremljanju nad merili GZS, kajti v nasprotnem primeru bi se na primer požar gasilo samo z dvema avto lestvama iz JZZPR MB;

· potrebno je negirati vse govorice, da je bilo gašenje in s tem hlajenje strehe nepotrebno, kajti brez tega ne bi bila mogoča izvedba notranjega napada, s tem pa bi požar ubežal kontroli gasilcev in bi se razširil;

· varnostnemu lobiju po potrebno določiti mejo, nad katero bo delo lahko opravljala le JGS (požarni red,…);

· gasilci so se hrabro borili s požarom in ga pogasili brez večjega števila poškodb. Toda lahko bi se ali se bo zgodilo drugače. Zato pa je potrebno spremeniti zakonske osnove in praksa to samo potrjuje;

· na kocu je Slobodan Stojanovič dejal, da so gasilci uspešno opravili svoje delo ter predlagal, da se zaključke analize in pobude javno predstavi na tiskovni konferenci.

Zatem so spregovorili predstavniki PGD Maribor-Studenci, ki so izpostavili sledeče:

· PGD-ji so aktivirani šele takrat, ko je situacija kritična. Če bi ta situacija bila nekje na obrobju MOM, bi bili odzivni časi večji, s tem pa bi se povečala tako obseg požara kakor tudi škoda;

· JZZPR MB je bil na osnovi predstavljene časovnice na kraju dogodka sam 12 minut. Če bi se domačo prostovoljno gasilsko enoto alarmiralo takoj, poklicni gasilci na začetku ne bi bili tako dolgo sami.

Po krajši razpravi in predlogu Slobodana Stojanoviča, vodje SZR MB, so se navzoči strinjali s tem, da se Načrt alarmiranja pregleda na naslednji seji JGS MOM.

Zatem se je oglasil član JGS MB in vodnik JZZPR MB Ernest Šilec in navzoče pozval, da podajo svoja mnenja o zaščitni opremi, o zvezah, o logistiki,…

 Predstavniki PGD Maribor-Studenci so podali sledeča opažanja:

· ko so štirje člani enote prišli po stopnišču do mansarde, ni bilo pred vhodom za notranji napad nobenega nadzornika;

· zaradi v požaru uničene opreme je v društvu majhna kriza zaradi pomanjkanja le te.

Vodnik JZZPR MB Franc Žibek je odgovoril, da je njegov namestnik vodil notranje napade in da je ta prihajajočim enotam, ki so stale na stopnišču, dal ukaz, da zamenjajo predhodne napadalne skupine, ko le te končajo z napadi.

Predstavniki PGD Maribor-mesto so dejali, da je povsem logično, da če ni nobenega izven cone notranjih napadov, da se le te počaka, da končajo z napadom in da jih potem zamenjajo.

Vodja SZR MB Slobodan Stojanovič je predlagal sklep, da je bila med enotami komunikacija slaba. Razvidno je, da je v razvojnih načrtih potrebna nadaljna posodobitev komunikacijske opreme. S tem bi lahko bili na tem požaru kakor tudi na drugih intervencijah v prihodnosti še bolj učinkoviti.

Predsednik GZM Maks Lešnik je dejal, da je srečno naključje to, da je požar bil blizu JZZPR MB, kajti drugače bi zmanjkale jeklenke za IDA. Zato bo potrebno razmišljati o tem, da bi se nabavila oprema za polnjenje jeklenk na terenu.

Predstavniki PGD Maribor-mesto so poudarili, da so potrebne praktične vaje, ki bi jih vsi gasilci morali izvajati na objektu na področju bivše vojašnice v Mariboru ali na drugem podobnem objektu. Dejali so, da sami izvajajo redna praktična usposabljanja in da je predvsem to potrebno za enote JGS MB. Glede intervencije same so še dejali, da se je potrebno zavedati, kje se lahko kaj dela s kakšno opremo.

Pomočnik poveljnika GZM Boris Popović je izpostavil sledeče:

· napadalci, nekateri med njimi so izvedli tudi po štiri napade, so bili izpostavljeni velikim naporom;

· predvsem zgornji deli zaščitnih oblek ter zaščitne rokavice in podkape so bili že po prvem ali drugem napadu popolnoma premočeni in s tem neuporabni za izvajanje nadaljnih notranjih napadov. Ob izvajanju nadaljnih napadov s tako mokro zaščitno opremo je prej prišlo do poškodb gasilcev (oparine);
· gasilci bi morali zraven ognjevarnih in delovnih rokavic, podkap in zaščitnih oblek imeti še vsaj en takšen komplet v rezervi za normalno izvajanje nalog pri napadih;

· komuniciranje med napadalci na eni ter strojniki in vodjami na drugi strani je bilo zelo oteženo oziroma nemogoče, zato so se napadalci morali povečini znajti sami;

· gasilci so nekaj časa imeli na razpolago premalo jeklenk oziroma mask za IDA, tudi za nadaljne napadalce, da bi s tem razbremenili predhodne napadalce.

Član JGS MB in vodnik JZZPR MB Ernest Šilec je na to odgovoril, da bi morali napadalci izvesti samo en napad in nato zaradi mokre opreme prepustiti izvajanje napadov drugim napadalcem.

Poveljnik I. sektorja Stanko Drevenšek je dejal, da so tako gasilci, ki so izvajali notranji napade, kakor vsi ostali gasilci in vodje skupin dobro opravili naloge. Zatem je vse sodelujoče gasilce pohvalil, še posebej pa gasilce iz PGD Malečnik in Maribor-Pobrežje, ki so pod njegovim vodstvom izvajali napade.

Poveljnik je nato o zunanjih napadih podal sledečo oceno:

· učinkovita sta bila tako zunanji kot notranji napad;

· na požaru je izvedba notranjega napada imela večji pomen kot zunanji napadi;

· ni bilo smiselno, da so gasilci bili na strehi takrat, ko je bil požar že pogašen. Potrebno je gledati na lastno varnost, zato je bilo to tveganje odveč;

· za gašenje preko zunanjih napadov se je porabilo preveč vode. Pri tem se ni vedno upoštevalo osnovnega gasilskega načela, da se ne odpre vode, dokler se ne vidi ognja. Je pa po drugi strani spet res, da se je gasilcem, ki so izvajali notranji napad, s tem malce olajšalo delo, ker se je temperaturo malo zmanjšalo;

· gasilci, ki so preko avto lestev izvajali zunanje napade, niso dovolj hitro in v potrebnem obsegu razbili oken. Glede tega so bili gasilci preveč zadržani;

· če so na intervenciji gasilci iz istega društva locirani na istem kraju in sodelujejo skupaj, je to pozitivno, kajti člani se med seboj poznajo, poznajo društveno opremo, ki je na enem kraju, obenem pa lahko vodja društvenih enot lažje vodi in nadzira delo svojih gasilcev.

Oskar Neuvirt iz JZZPR MB je zatem podal sledeče informacije:

· v imenu reševalcev NMP MB je povedal, da sta na intervenciji dva reševalca popolnoma nezaščitena v objektu poskrbela za gasilca, ki je padel in si zlomil roko, ter posredoval njihovo prošnjo, da če bi bilo mogoče nabaviti dve zaščitni obleki in čeladi (ter ju hraniti v vozilu 2, ki ponavadi vedno izvozi), ki bi ju na intervencijah uporabili ali reševalci za reševalne namene ali direktor JZZPR MB ali župan MOM ali katera druga pomembna osebnost, če bi si prišla ogledat požarišče in nastalo škodo;

· JGS MB bo morala določiti nekoga, da bo na večjih intervencijah kontaktna oseba za stike z javnostjo.

Vodnik JZZPR MB Franc Žibek je glede prve pobude odgovoril, da je ta neuresničljiva, ker JGS MB nima dovolj finančnih sredstev niti za zaščito lastnih sil.

Poveljnik je pojasnil, da je JGS MB po analizi požara v TAM-u (8.7.2004) sprejela sklep, da bo po večjih intervencijah tiskovna konferenca v prostorih JZZPR MB. Na osnovi izkušenj s te intervencije pa je razvidno, da bo za večje intervencije potrebno določiti osebo za stike z javnostjo na kraju dogodka samega, tako da predstavniki medijev ne bodo ovirali vodij intervencije. S tem so se strinjali vsi navzoči.

Na koncu so predstavniki PGD Maribor-Pobrežje izpostavili problematiko v zvezi s podatki v medijih. Poudarili so, da je v medijih bilo govora o pogorišču (torej da je zgorelo vse) in ne o požarišču.

Poveljnik Občinskega poveljstva Duplek Janko Drozg je navzoče spomnil na to, da gasilci znajo opravljati svoje delo, le redko kdo med njimi pa se zna ukvarjati z mediji. Tako potem novinarji niso nič pisali o tem, koliko so gasilci vložili truda v to, da so pogasili požar, koliko so pri tem tvegali in koliko škode so preprečili. 
Na koncu so navzoči sprejeli sledeče zaključke:

· Kljub napakam je bila intervencija uspešna. JGS MB je intervencijo izvedla z dobrimi rezultati in tako, kot je od nje za pričakovati.

· Rezultati te analize se lahko posredujejo v medije.

· Tiskovna konferenca za medije, na kateri bodo predstavljeni zaključki in sklepi analize, bo izvedena pod vodstvom vodje SZR MB Slobodana Stojanoviča.

Navzoči so med analizo sprejeli in potrdili še naslednje predloge:

PREDLOG št. 1: Na naslednji seji JGS MB bo potrebno obravnavati uporabo radijskih zvez in poveljevanje nad več enotami.

PREDLOG št. 2: Na naslednji seji JGS MB bo potrebno obravnavati Načrt alarmiranja sil JGS MB.

PREDLOG št. 3: JGS MB pričakuje od MOM, da bodo povrnjeni stroški za uničeno opremo.

PREDLOG št. 4: Potrebno bo spremeniti zakonske osnove, s katerimi se bo določilo obseg delovanja JGS v Sloveniji napram varnostnim podjetjem.

PREDLOG št. 5: Med enotami je bila slaba komunikacija. Zato je potrebno v razvojne načrte JGS MB vključiti posodobitev komunikacijske opreme.

PREDLOG št. 6: JGS MB predlaga SZR MB in MOM, da se v načrt nabave opreme za leto 2006 vključi opremo za polnjenje tlačnih posod za IDA, ki se je bo dalo uporabiti na terenu.

PREDLOG št. 7: Na naslednji seji JGS MB bo potrebno določiti osebo za stike z javnostjo, ki bo na večjih intervencijah medijem in drugim posredovala podatke o poteku dogodkov.

PREDLOG št. 8: JGS MB bo potrebno natančno seznaniti s tem, kakšne snovi so se nahajale v prostorih, ki so zgoreli. 

Po končani razpravi se je poveljnik vsem zahvalil za sodelovanje in analizo končal ob 19.40.

» N a    p o m o č « !



     Zapisal:

          Pom. pov. za izobraževanje GZM


Poveljnik JGS MB

                         Boris Popović 



     Franc Robič

